Nærri 6.500 farþegar og tæplega 1.500 bílar fóru með Herjólfi milli Landeyjahafnar og Vestmannaeyja á fjórum dögum , þ.e. 2. - 5. maí , að sögn Guðbjarts Ellerts Jónssonar , framkvæmdastjóra Herjólfs ohf . Til samanburðar má nefna að íbúar Vestmannaeyjakaupstaðar eru um 4.300 talsins . „ Þetta er allt önnur veröld þegar hægt er að sigla í Landeyjahöfn , “ sagði Guðbjartur í samtali við Morgunblaðið . „ Hér iðar allt af ferðamönnum og mikið líf . “ Hann sagði að biðlistar hefðu myndast í fjórar síðustu ferðir Herjólfs í fyrradag , en skipið siglir sjö ferðir á dag . Mikið er pantað og orðið þétt bókað í margar ferðir í sumar . „ Það er mjög mikilvægt að Landeyjahöfn haldist opin . Fólk er farið að bóka ferðir og það verða mikil vandræði ef ekki verður hægt að sigla í höfnina , “ sagði Guðbjartur . Hádegisferð Herjólfs var felld niður í gær vegna grynninga á rifinu sem er utan við Landeyjahöfn . Fjara var og dýpi of lítið á rifinu fyrir Vestmannaeyjaferjuna við þær aðstæður . Dýpkunarskipið Sóley var þá sent á vettvang frá Reykjavík og var reiknað með að það gæti byrjað dýpkun upp úr miðnætti í nótt , að því er fram kom á vefnum Eyjar.net . Dýpkunarskipið Dísa hefur unnið að dýpkun í höfninni og í hafnarmynninu . Guðbjartur sagði mikilvægt að Herjólfur gæti haldið áætlun vegna mikillar ásóknar í ferðirnar .